[image: image1.jpg]



ΒΟΥΛΗ ΤΩΝ ΕΛΛΗΝΩΝ
ΝΕΑ ΔΗΜΟΚΡΑΤΙΑ

Αθήνα, 10 Ιουλίου 2017
Αρ.Πρ.: 7091/10/07/17
Ε Ρ Ω Τ Η Σ Η

Προς

Κύριο Υπουργό Υγείας

Κύριο Υπουργό Εσωτερικών

ΘΕΜΑ : «Υγειονομικός έλεγχος, πρόληψη και αντιμετώπιση επιδημιολογικών ασθενειών στα 5 hot spot στα νησιά του Αιγαίου»
Κύριοι Υπουργοί

Οι συνθήκες μακροχρόνιου εγκλωβισμού παράνομων μεταναστών και προσφύγων στα hot spot που δημιούργησε η κυβέρνηση στα νησιά του Αιγαίου, εγκυμονούν κινδύνους.

Το ίδιο το ΚΕΕΛΠΝΟ είχε χαρακτηρίσει υγειονομικές βόμβες τους συγκεκριμένους χώρους και με έκθεσή του είχε ζητήσει να ανασταλεί η λειτουργία αυτών των δομών.

Το ζήτημα όμως είναι ιδιαίτερα σοβαρό για τη Δημόσια Υγεία αφού η λογική της κυβέρνησης στη διαχείριση του μεταναστευτικού προβλήματος είναι ο εγκλωβισμός όλων αυτών των ανθρώπων στα νησιά. 

Όλοι γνωρίζουν ότι η συντριπτική πλειοψηφία όσων βρίσκονται στα νησιά δεν έχουν το προφίλ και τα χαρακτηριστικά του πρόσφυγα και ούτε υπάρχει πιθανότητα να πάρουν άσυλο ή να μετεγκατασταθούν σε άλλες χώρες της Ευρώπης. Από την άλλη πλευρά υποβάλλουν αιτήσεις για τη χορήγηση ασύλου προκειμένου να καθυστερήσουν τη διαδικασία, ποντάροντας στην υποστελέχωση των υπηρεσιών ασύλου αλλά και στην έκδηλη απροθυμία της κυβέρνησης να επιταχύνει τις διαδικασίες αλλά και την επαναπροώθησή τους στην Τουρκία.

Το ζήτημα όμως είναι ότι δεν υπάρχουν έλεγχοι σε αυτούς τους χώρους για να διασφαλιστεί η δημόσια υγεία.

Από το Μάρτιο του 2016 είχε αποφασιστεί σε σύσκεψη που πραγματοποιήθηκε στο Υπουργείο Υγείας η δημιουργία ενός Ενιαίου Συστήματος  Επιδημιολογικής Επιτήρησης στα hot spot.

Η εξαγγελία αυτή έμεινε στα χαρτιά.

Αυτή τη στιγμή η υγειονομική κάλυψη όλων όσων βρίσκονται εγκλωβισμένοι στα hot spot βρίσκεται κυριολεκτικά στον αέρα, με το Κράτος να περιορίζεται σε ρόλο παρατηρητή και να έχει υποκατασταθεί από τις ΜΚΟ.

Είναι δεδομένο ότι δεν υπάρχει κανένας έλεγχος στον τομέα της πρόληψης και της αντιμετώπισης επιδημιολογικών ασθενειών στα hot spot. Με τον τρόπο αυτό τίθεται σε κίνδυνο η ίδια η Δημόσια Υγεία.

Άγνωστο παραμένει επίσης το που διατέθηκε η χρηματοδότηση προς το Υπουργείο Υγείας ύψους 24,2 εκατομμυρίων ευρώ με σκοπό την υγειονομική κάλυψη στον τομέα του προσφυγικού, από τη Γενική Διεύθυνση Μετανάστευσης και Εσωτερικών Υποθέσεων της Ευρωπαϊκής Επιτροπής.

Το συγκεκριμένο πρόγραμμα προέβλεπε, σύμφωνα με το Δελτίο Τύπου που είχε εκδώσει το Υπουργείο Υγείας, ότι το  ΚΕΕΛΠΝΟ σε συνεργασία με το Εθνικό Κέντρο Επιχειρήσεων Υγείας (ΕΚΕΠΥ), τις Υγειονομικές Περιφέρειες (ΥΠΕ), και τις Διευθύνσεις  Δημόσιας Υγείας των Διοικητικών Περιφερειών θα συνεργάζονταν με σκοπό την αυτοψία, την καταγραφή και παρέμβαση σε περιπτώσεις κρουσμάτων, την ιχνηλάτηση, τους εμβολιασμούς κλπ. Για την επίτευξη αυτού του στόχου προβλεπόταν ενίσχυση των παραπάνω φορέων με προσλήψεις 93 ατόμων διαφόρων ειδικοτήτων (γιατροί, επιδημιολόγοι, επισκέπτες υγείας, οδηγοί/ διασώστες κινητών μονάδων κ.α).

Πρέπει επίσης να επισημανθεί και η υποστελέχωση των δομών δημόσιας υγείας και των νοσοκομείων στα 5 νησιά ( Λέσβος, Χίος, Σάμος, Κως , Λέρος) που καθιστά ακόμα πιο δύσκολη την κατάσταση.

Κατόπιν των ανωτέρω

Ερωτώνται οι Κύριοι Υπουργοί

1.Ποια μέτρα έχει λάβει το Υπουργείο Υγείας για τον υγειονομικό έλεγχο στα hot spot στα πέντε νησιά του Αιγαίου. Έχει γίνει υγειονομική καταγραφή και εμβολιασμός;

2.Ποιες δράσεις έχουν πραγματοποιήσει είτε το Υπουργείο Υγείας είτε το ΚΕΕΛΠΝΟ για τον έλεγχο επιδημιολογικών φαινομένων;

3.Ποια είναι η στελέχωση του προσωπικού των δομών δημόσιας υγείας που ασχολούνται με την υγειονομική παρακολούθηση στα hot spot των 5 νησιών του Αιγαίου;

4. Που διατέθηκε η χρηματοδότηση ύψους 24,2 εκατομμυρίων ευρώ από τη Γενική Διεύθυνση Μετανάστευσης και Εσωτερικών Υποθέσεων της Ευρωπαϊκής Επιτροπής;

5. Υπάρχει πιστοποίηση και αξιολόγηση των υπηρεσιών υγείας που προσφέρουν διάφορες ΜΚΟ στα hot spot των νησιών, από το Κράτος ή λειτουργούν ανεξέλεγκτα;

Οι Ερωτώντες Βουλευτές

Μάνος Κόνσολας                 Βουλευτής Δωδεκανήσου

Χαράλαμπος Αθανασίου      Βουλευτής Λέσβου

